‘บังคับคดี’จับมือแบงก์ขนทรัพย์หรูออกประมูล
กรมบังคับคดีคัดทรัพย์มูลค่าสูงกว่า 50 ล้านบาท จากต่างจังหวัดมาประมูลใน กทม.
9 เม.ย. 2556

กรมบังคับคดีคัดทรัพย์มูลค่าสูงกว่า 50 ล้านบาท จากต่างจังหวัดมาประมูลใน กทม. 
นายวิศิษฎ์ วิศิษฏ์สรอรรถ อธิบดีกรมบังคับคดี เปิดเผยว่า กรมบังคับคดีร่วมกับธนาคารพาณิชย์และบริษัทบริหารสินทรัพย์ (เอเอ็มซี) จะจัดงานมหกรรมขายทอดตลาดในไตรมาส 2 นี้ โดยจะคัดสินทรัพย์มูลค่าตั้งแต่ 50-100 ล้านบาท ในต่างจังหวัดมาขายใน กทม. 
ทรัพย์สินที่จะนำออกมาประมูลขายได้แก่ โรงแรมในเกาะสมุย สนามกอล์ฟ โรงงาน อาคารพาณิชย์ ฯลฯ เพื่อให้นักลงทุนพัฒนาอสังหาริมทรัพย์เข้ามาประมูลซื้อ ซึ่งจะเป็นช่องทางการผลักดันสินทรัพย์ให้เข้าถึงประชาชน 
ขณะเดียวกันได้ร่วมกับสถาบันการเงินต่างๆ ช่วยประชาสัมพันธ์เพื่อที่จะชักจูงให้ผู้ที่สนใจร่วมประมูล เพื่อให้บรรลุเป้าหมายที่กรมบังคับคดีกำหนดไว้ว่าจะผลักดันสินทรัพย์ในปีนี้ 4.5 หมื่นล้านบาท จากยอดสินทรัพย์ที่อยู่ในมือของกรมบังคับคดี 2 แสนล้านบาท 
นายวิศิษฏ์ กล่าวว่า จะเร่งผลักดันขายทอดตลาดทรัพย์ที่ศาลมีคำพิพากษาสั่งล้มละลายร่วม 3.63 หมื่นคดี คิดเป็นทุนทรัพย์ 2.51 ล้านล้านบาท โดยมีสำนวนคำขอรับชำระหนี้อยู่ 2.4 ล้านล้านบาท ปัจจุบันมีสินทรัพย์ที่อยู่ระหว่างการประมูลขายทอดตลาดรวม 1.28 แสนคดี ราคาประเมิน 2.37 แสนล้านบาท แยกเป็นที่ดิน 1.22 แสนล้านบาท ที่ดินพร้อมสิ่งปลูกสร้าง 1.16 แสนล้านบาท ห้องชุด 6,140 ล้านบาท และอื่นๆ 1,790 ล้านบาท